༄༅། ། རྡོ་རྗེ་འབྱུང་བའི་ཡིག་སྣ་(ཞལུདཀྱིལ་ཆོག་གི་ལོ་རྒྱུས་དང་ཊཱི་ཀ་)བཞུགས། །
༄༅། ། ཨོཾ་སྭ་སྟི་སིངྔྷཾ། ཆོས་རྣམས་རང་བཞིན་མེད་གཟིགས་ཀྱང་། ། བརྩེ་བས་གཞན་དོན་ལྷུར་མཛད་པའི། ། སྐྱེས་ཆེན་རྣམས་ལ་ཕྱག་འཚལ་ཏེ། ། མ་ནོར་བརྒྱུད་པའི་གཏམ་བྲིའོ། ། དཔལ་རྡོ་རྗེ་འཆང་ཆེན་པོའི་ཐུགས་ཡང་དག་པའི་རང་བཞིན་རྡོ་རྗེ་སེམས་དཔས། གྲོང་ཁྱེར་པ་ཏི་ཀཱིརྟི་ཞེས་བྱ་བར་སྤྲུལ་པའི་དཀྱིལ་འཁོར་སྤྲུལ་ནས་རྒྱལ་པོ་རབ་གསལ་ཟླ་བ་ལ་དབང་བསྐུར་ཏེ། རྒྱུ་སྡེ་ཐམས་ཅད་གནང་བ་བྱིན་པའོ། ། དེའི་སློབ་མ་ནི་རྒྱལ་བུ་སྒྲ་གཅན་འཛིན་བཟང་པོའོ།  ། གཞན་ཡང་ཡེ་ཤེས་རྡོ་རྗེ་དང་། པྲཛྙ་སིངྔྷི་དང་། རབ་འབྱོར་བསྐྱངས་དང་བཞིའོ། ། དེ་ལྟར་བཞིའི་སློབ་མ་ཡུལ་ཤར་ཕྱོགས་བྷཾ་ག་ལའི་སློབ་དཔོན་ཀུན་དགའ་སྙིང་པོ་ཞེས་བྱ་བའོ། ། འདིའི་སྐུ་ཆེ་བའི་ཡོན་ཏན་ནི། སྡོམ་པ་འཛིན་པ་རྣམས་ཀྱི་ནང་ནས་དགེ་སློང་རྡོ་རྗེ་འཛིན་པ་མཆོག་ཡིན་པས་སློབ་དཔོན་དགེ་སློང་ཡིན་ནོ།  ། འཚོ་བ་བསོད་སྙོམས་ཀྱིས་མཛད་པས་གསོག་འཇོག་སྤངས་ཏེ་ཟང་ཟིང་མི་འཛིན་ནོ༑  ༑ དཔལ་རྡོ་རྗེ་སེམས་དཔའ་དང་བརྒྱུད་པ་གཉིས་ལས་མེད་པས། གདམས་ངག་དང་བྱིན་རླབས་ཕྱིན་ཅི་མ་ལོག་པ་དང་ལྡན་ནོ། ། རིག་པའི་གནས་ལྔ་ལ་མཁས་ཏེ། པཎྜི་ཏ་མཐར་ཕྱིན་པ་ཡིན་ཏེ། ཀུན་དགའ་སྙིང་པོ་རིག་པའི་མཆོག ། ཅེས་གསུངས་སོ། ཁྱད་པར་དུ་གསང་སྔགས་རྒྱ་མཚོའི་ཕ་རོལ་དུ་སོན་ཏེ། མང་དུ་ཐོས་པ་རྣམས་ཀྱི་ནང་ནས་མཆོག་ཏུ་གྱུར་ཏོ། ། དེ་ལྟ་བུའི་སློབ་དཔོན་དེ་གྲོང་ཁྱེར་པ་ཏི་ཀཱིརྟི་ན་བསོད་སྙོམས་མཛད་ཅིང་བཞུགས་པའི་ཚེ། རྒྱ་གར་ཤར་ཕྱོགས་ཀྱི་ནུབ་ཕྱོགས་ན། སློབ་དཔོན་པྲ་ཛྙཱ་པ་(ཞཝ་)ལི་ཏ་བྱ་བ་བྱོན་ནས། གྲོང་ཁྱེར་པ་རྣམས་ལ་དྲིས་པ། རྒྱལ་པོ་རབ་གསལ་ཟླ་བའི་སློབ་མ་སཽ་དི་པཱ་ལའམ། ཡེ་ཤེས་རྡོ་རྗེ་འམ། པྲ་ཛྙཱ་སིངྔྷི་འམ། སྒྲ་གཅན་འཛིན་བཟང་པོ་ཞེས་བྱ་བ་ཡོད་ཟེར་ན། གང་ན་བཞུགས་ཞེས་དྲིས་པས། དེ་ཐམས་ཅད་འདས་ནས་མེད་དོ་ཞེས་ཟེར་རོ། ། འོ་ན་དེ་རྣམས་ཀྱི་སློབ་མ་གང་མཁས་པ་ཡོད་བྱས་པས། ནགས་ཁྲོད་ཡ་གི་ན་ཀུན་དགའ་སྙིང་པོ་བྱ་བ་འཚོ་བ་བསོད་སྙོམས་ལ་མཛད་པ་བཞུགས་ཟེར་ནས། དེ་ཚོལ་དུ་ཕྱིན་པ་དང་། སློབ་དཔོན་འབྲས་ཆན་གྲང་མོ་རྡོ་ལེབ་ལ་སྲོད་པ་དང་མཇལ་ཏེ། བསླབ་པ་དྲིས་པས། སློབ་དཔོན་བགྲེས་པར་འདུག་པས་ཕྱག་བྱས། ཆོས་ཀྱི་གཏམ་བྱས་པས་མགུ་ནས་ཆོས་ཞུས་སོ། ། དེ་ནས་དེའི་དོན་དུ་རྡོ་རྗེ་དབྱིངས་ཀྱི་དཀྱིལ་འཁོར་གྱི་ཆོ་ག་བྱས་ཏེ་གནང་ངོ་། ། དེ་ནས་(ཞ-དེ་ནས་) པྲ་ཛྙཱ་པ་ལི་ཏས་ཡུལ་དབུས་སུ་ཁྱེར་ཏེ་བཤད་པ་བྱས་པས། པཎྜི་ཏ་རྣམས་ན་རེ་འདི་ལྟ་བུའི་ཆོས་སུ་ལ་འདུག་ཟེར་བ་ལ། སློབ་དཔོན་ཨཱ་ནནྡ་གརྦྷ་ཞེས་བྱ་བ་ད་ལྟ་ཡང་བྷཾ་ག་ལ་ན་བསོད་སྙོམས་མཛད་ཅིང་བཞུགས་སོ་ཞེས་སྨྲས་སོ། ། དེ་པཎྜི་ཏ་རྣམས་ཀྱི་སྙན་ཁུང་ནས་སྙན་ཁུང་དུ་བརྒྱུད་དེ་རྒྱལ་པོས་ཀྱང་ཐོས་ཏེ། རྒྱལ་པོ་དད་དེ་སྐྱེས་བུ་དམ་པ་དེ་བསོད་སྙོམས་མཛད་པ་འོ་བརྒྱལ་བས་མཆོད་གནས་བྱའོ༑  ༑ ཞེས་ཟེར་ནས་ཤིང་རྟ་ལ་སྤྱན་དྲངས་ཏེ། པཎྜི་ཏ་ཆེན་པོ་ཐམས་ཅད་དང་། རྒྱལ་པོས་ཆོས་ཀྱི་གནས་བརྟན་ཆེན་པོར་མངའ་གསོལ་བྱས་སོ། ། དེ་ནས་རྒྱལ་པོའི་ཡོན་སྦྱང་བའི་ཆེད་དུ། རྒྱུད་བརྒྱ་རྩ་བརྒྱད་ཀྱི་འགྲེལ་པ་མཛད་པར་ཞལ་གྱིས་བཞེས་ཏེ། པཎྜི་ཏ་ས་ཐོབ་པ་རྣམས་ཀྱི་གནས་སུ་དེ་ཉིད་སྣང་བ་ལ་སོགས་པའི་འགྲེལ་པ་མཛད་དེ། ཨཱ་ཙརྻ་ནའི་གཙུག་ནོར་བུ། ། འཇིག་རྟེན་གསུམ་ན་དགའ་བྱེད་པའི། ། བྱང་ཆུབ་སེམས་དཔའི་ཚོགས་ཀྱི་གནས། ། དཔལ་ལྡན་གཙུག་ལག་ཁང་ཆེན་དུ། ། རྒྱུད་ཀྱི་འགྲེལ་པ་འདི་ཉིད་ནི། ། སྣང་བྱེད་དགེ་བ་འདི་བཤད་པས་ཞེས་གསུངས་སོ། ། ཕྱིས་རྒྱུད་བརྒྱ་རྩ་བརྒྱད་མ་རྙེད་ནས། དཔལ་མཆོག་ལ་སོགས་པ་ལ་འགྲེལ་པ་གཉིས་གཉིས་མཛད་སྐད་དོ། ། དེ་ལྟ་བུ་དེས་སྒྲུབ་པ་ལ་བརྩོན་པས་དངོས་གྲུབ་ཐོབ་སྟེ་རྡོ་རྗེ་འཆང་གི་ཞལ་གཟིགས་པ་ཡིན་ཞེས་ཀྱང་རྒྱ་གར་ཤར་ཕྱོགས་པ་གསུངས། གཞན་ཁ་ཆེ་ནས་འབྱུང་བའི་གཏམ་རྒྱུད་དང་མཐུན་པར་འདུག་སྐད་དོ། ། ཇོ་བོ་ཨ་བྷ་ཡ་ན་རེ། ཡང་ཀུན་སྙིང་གྲུབ་པ་ཐོབ་པ་ཡིན་ཏེ། གཞན་གྱིས་མིང་མ་ཐོས་པའི་རྒྱུད་མང་པོའི་ཁུངས་བསྟན་བཅོས་ན་འདུག་སྐད། དེ་ལྟར་ཆེ་བའི་ཡོན་ཏན་བརྒྱད་དང་ལྡན་པའི་སློབ་དཔོན་ཀུན་དགའ་སྙིང་པོས་མཛད་པའི་དཀྱིལ་འཁོར་ཆོ་ག་དང་། འགྲེལ་པ་ལ་སོགས་པ་རྣལ་འབྱོར་གྱི་རྒྱུད་ཀྱི་ཆོས་འདི་རྣམས་རྒྱ་གར་དང་ཁ་ཆེ་ལ་སོགས་པར་དར་བར་གྱུར་ནས་བོད་ཀྱི་ཡུལ་འདིར་སུའི་རིང་ལ་བསྒྱུར། སུས་བཤད་པའི་ལོ་རྒྱུས་ཇི་ལྟར་ཡིན་ན་སྤྱིར་རྒྱལ་ཁྲིམས་ལ་བརྟེན་ནས་ཆོས་ཁྲིམས་བྱུང་སྟེ། དེའི་ལོ་རྒྱུས་ནི། རྗེ་གཉའ་ཁྲི་བཙན་པོ་ནས་གདུང་རབས་ཉེར་གཅིག་(ལུདྲུག་)ཏུ་དམ་པའི་ཆོས་མ་བྱུང་། ཉེར་གཉིས་(ལུབདུན་)པ་ལ་ལྷ་ཐོ་ཐོ་རི་གཉན་བཙན་གྱི་སྐུ་རིང་ལ་དམ་པའི་ཆོས་ཀྱི་དབུ་བརྙེས། དེ་ནས་གདུང་རབས་ལྔ་ན་མངའ་བདག་སྲོང་བཙན་སྒམ་པོའི་རིང་ལ་དམ་པའི་ཆོས་ཀྱི་སྲོལ་བཏོད་དེ་ཆོས་དགེ་བ་བཅུ་ལས་བརྩམས་ཏེ་ཁྲིམས་བཅས།  གཙུག་ལག་ཁང་བཞེངས།  དམ་པའི་ཆོས་འགའ་ཞིག་བསྒྱུར་ཏེ། སློབ་པའི་ཆོས་གྲྭ་བཙུགས་པ་ཙམ་ལས་བཙུན་པ་ལས་སྡོམ་པ་བླངས་པ་མེད། སྔགས་པ་ལ་དབང་བསྐུར་བྱས་པ་མེད་དོ། ། དེ་ནས་གདུང་རབས་ལྔ་ན་མངའ་བདག་ཁྲི་སྲོང་ལྡེའུ་བཙན་བྱོན་ཏེ་དམ་པའི་ཆོས་དར་ཞིང་རྒྱས་པར་མཛད་དེ། རྣམ་དག་ཁྲིམས་ཀྱི་གླིང་དུ་རབ་ཏུ་བྱུང་། བདུད་འདུལ་སྔགས་ཀྱི་གླིང་དུ་དབང་བསྐུར་བྱས་ཏེ། ཆོས་དར་ཞིང་རྒྱས་པར་བསྒྱུར་རོ། ། དེའི་དུས་སུ་དེ་ཉིད་འདུས་པ་ལ་སོགས་པ་རྒྱུད་སྡེ་མང་དུ་བསྒྱུར་ཡང་ཀུན་དགའ་སྙིང་པོའི་ཆོས་མ་འགྱུར་རོ། ། རྒྱལ་པོ་དེའི་སྲས་ཁྲི་སྡེ་སྲོང་བཙན་དང་། དེའི་སྲས་རལ་པ་ཅན་གྱི་རིང་ལ་ཡང་སྔར་མ་བསྒྱུར་བའི་ཆོས་མང་དུ་བསྒྱུར། འགྱུར་བ་རྣམས་སྐད་གསར་བཅས་ཀྱིས་བཅོས་ཏེ་དེའི་ཚེའང་མ་འགྱུར་རོ། ། དེ་ནས་གདུང་རབས་ལྔར་ཆོས་གྲྭ་ཉམས་ནས་ཉན་བཤད་སྒྲུབ་པའི་སྲོལ་གཤའ་མ་མེད་དོ། ། དེའི་ཚེ་མངའ་བདག་བཀྲ་ཤིས་མགོན་ལ་སྲས་གཉིས་བལྟམས་ཏེ། འཁོ་རེ་དང་སྲོང་ངེ་མཆེད་གཉིས་ཞེས་གྲགས་སོ། ། གཅེན་གྱི་ཡབ་མེས་ཀྱི་ཐང་ཡིག་གཟིགས་པས་དམ་པའི་ཆོས་ལ་དཀའ་བ་དུ་མ་མཛད་པ་གཟིགས་ཏེ། ཡབ་ཀྱི་གདུང་བསབ་པ་དང་། བོད་འབངས་བསྐྱབ་པ་དང་། རང་ཉིད་ཐར་པའི་ལམ་ལ་གཤེགས་པར་དགོངས་ཏེ༑  རྟེན་གྱི་དྲུང་དུ་རབ་ཏུ་བྱུང་སྟེ་མཚན་ཡང་ཡེ་ཤེས་འོད་དུ་བཏགས་སོ། ། དེ་ལ་བླ་མ་བྱང་ཆུབ་སེམས་དཔའ་ཞེས་ཀྱང་བྱའོ། ། ཕོ་བྲང་ཞི་བ་འོད་ཀྱི་ཞལ་སྔ་ནས་ཀྱང་༑  སྔོན་གྱི་སྨོན་ལམ་ཐུགས་རྗེའི་དབང་གིས་ན། ། ལྷ་རིགས་བྱང་ཆུབ་སེམས་དཔའི་སྤྲུལ་པ་ནི།  ། ས་སྟེང་རྒྱལ་པོ་ཆེན་པོ་སྐུ་འཁྲུངས་པས། ། འགྲོ་བ་བསྐྱབ་ཕྱིར་ཁྱིམ་གནས་སྤངས་པ་ཡི། ། བླ་མ་བྱང་ཆུབ་སེམས་དཔའ་ཡེ་ཤེས་འོད།  ། མངའ་རིས་སྟོད་འདི་འདུལ་བའི་དོན་དུ་བྱུང་། ། ཞེས་གསུངས་ཏེ། བོད་འབངས་ཡོངས་སུ་བསྐྱབ་པའི་ཕྱིར་བྱོན་ཏོ། ། ཡང་འཇམ་དཔལ་གྱི་རྒྱུད་ལས་ཀྱང་ལུང་བསྟན་ཏེ། གངས་རི་ཅན་གྱི་རྒྱལ་ཁམས་ན། ། རིགས་ནི་རྒྱལ་རིགས་ཞེས་བྱ་ལ། ། ཡེ་ཤེས་འོད་ཅེས་བྱ་བ་འབྱུང་། ། ཞེས་ལུང་བསྟན་གསུང་། བྱང་ཆུབ་སེམས་དཔའ་དེས་རྗེའུ་རིགས་ཀྱི་བུ་ཚ་མང་པོ་བསགས་ནས་གྲིབ་ཚོད་དང་དབྱུ་གུའི་ཚོད་བཙུགས་ཏེ་འཛིན་སུ་རྣོ་བ། དོན་ལ་སུ་དཔྱོད་མཁས་བརྟགས་ཏེ། བློ་འོག་མ་རྣམས་བོར་ཏེ། བློ་རབ་ཀྱི་ཡང་རབ་ཏུ་གྱུར་པའི་བྱིས་པ། ལོ་བཅུ་ལས་མི་རྒན་པ་བདུན་རིན་གྱིས་བླུས་ཏེ། བློ་རྣོ་བའི་ཆོ་ག་མང་པོ་ཡང་བྱས། དེ་ལ་གཡོག་པོ་བདུན༑  དེ་ལ་ཡང་དེ་བས་རྒན་པའི་གཉེར་འོང་བའི་གཡོག་པོ་བདུན་ཏེ་ཉེར་གཅིག་ལ།  གསེར་ཚན་པ་གསུམ་དུ་རྒྱལ་པོ་ལས་བསྐྱིས། པཎྜི་ཏ་ལ་ཡོན་རང་དབང་བའི་དབང་དུ་བྱས་ཏེ་མང་དུ་བསྐུར་ནས་ཁ་ཆེར་བརྫངས་ཏེ། ཁྱེད་ཀྱིས་དེ་ཉིད་འདུས་པ་དང་། གསང་བ་འདུས་པ་ཞེས་བྱ་བའི་རྒྱུད་ཉི་ཟླ་ལྟར་གྲགས་པ་ཡོད་ཟེར་བས་ཚོལ་ཅིག དེ་ཉིད་འདུས་པ་ལ་ཀུན་དགའ་སྙིང་པོས་བྱས་པའི་འགྲེལ་པ་ཡོད་ཟེར་བས་ཚོལ་ཅིག དེ་ལ་མཁས་པའི་པཎྜི་ཏ་དྷརྨ་པཱ་ལ་བྱ་བ་ཡོད་ཟེར་བས་ཚོལ་ལ་སྤྱན་དྲངས་ན་གསེར་ལ་མ་ལྟ་ཞིག མཚན་ཡང་དག་པར་བརྗོད་པ་ལ་མཁས་པའི་པཎྜི་ཏ་འདུག་ན་སྤྱན་དྲོངས་ཤིག བྲམ་ཟེ་རིན་ཆེན་རྡོ་རྗེ་བྱ་བ་ཡོད་པས་སྤྱན་དྲངས་ན་ཡོན་ལ་མ་ལྟ་ཞིག དེ་ལ་སོགས་པ་ཆོས་མང་པོའི་མཚན་དང་༑  པཎྜི་ཏ་མང་པོའི་མཚན་བསྐུར་སྐད་དོ། ། དེ་ལ་ལྷ་ཞི་བ་འོད་ཀྱིས་གསུངས་པ༑  གསང་སྔགས་སྤྱོད་པའི་ལུགས་ཀུན་ཉམས་པ་དང་། ། དཀྱིལ་འཁོར་སྦྱྀན་སྲེག་ཆོ་ག་ནུབ་གྱུར་པས། ། དཀྱིལ་འཁོར་ཆོ་ག་པདྨ་སྟོང་ལྡན་ཏེ། ། དེ་བཞིན་སྦྱྀན་སྲེག་ཤག་ཏི་ཤུག་ཏིས་བྱེད། ། གཞན་ཡང་གསང་སྔགས་སྦས་དོན་ནུབ་གྱུར་ཅིང་། ། སྦྱོར་སྒྲོལ་དང་ནི་ཚོགས་ལ་སོགས་པས་བསླད། ། འདི་རྣམས་དོན་གཉེར་བཙལ་ཕྱིར་བཀའ་གཉེར་ཏེ། ། ལོ་ཙཱ་རིན་ཆེན་བཟང་པོ་ཁ་ཆེར་བརྫངས། ། ཞེས་གསུངས་སོ༑  ༑ དེ་ལྟར་བྱས་ཏེ་དེ་རྣམས་ཀྱིས་ཁ་ཆེར་ཕྱིན་ནས་དམ་པའི་ཆོས་བསླབས་པས་མཁས་པར་གྱུར་ཏེ། བོད་དུ་བྱོན་པ་ལྷུ་ཟོར་རིན་ཆེན་བཟང་པོ་ལོ་ཙཱ་བ་ཆེན་པོ༑  ཇོ་བོ་ལོ་ཆུང་ལེགས་པའི་ཤེས་རབ་གཉིས་ཐོན་སྐད། གཞན་བཅོ་བརྒྱད་ཁོང་གཉིས་ཀྱི་གཡོག་དང་བཅུ་དགུ་ཤི་སྐད། ཇོ་བོ་ཆེན་པོས་ཁ་ཆེར་གསང་བ་འདུས་པའི་ཆོས་སྐོར་རྙེད་ནས། འཇིག་རྟེན་སྣང་བྱེད་དུ་འཇུག་པ་བྱས་པས། ཁོང་མོས་པའི་ལྷ་འཇམ་དཔལ་ལ་མེ་ཏོག་ཕོག ཕྱིས་ཀྱང་དཀྱིལ་འཁོར་དེ་ཉིད་དུ་ཞུགས་པས་ཀྱང་འཇམ་དཔལ་ལ་མེ་ཏོག་བཞག་སྐད། ཆོས་སྐོར་དེ་ལ་ལོ་ཙཱ་བ་ཆེ་ཆུང་གཉིས་ཀས་མཁས་པར་བསླབ། རྣལ་འབྱོར་རྒྱུད་ལ་དེ་ཉིད་འདུས་པའི་རྒྱ་དཔེ་རྙེད། དེའི་དཀའ་འགྲེལ་རྙེད། རྡོ་རྗེ་འབྱུང་བ་རྙེད། སྟོད་འགྲེལ་ལ་སོགས་མ་རྙེད། རྡོ་རྗེ་དབྱིངས་སུ་ཞུགས་པའི་ཚེ་ཡང་མེ་ཏོག་འཇམ་དཔལ་ལ་བཞག སྤྱིར་ཇོ་བོ་ཆེན་པོས་འཇུག་པ་ལན་སོ་ལྔ་བྱས་ཏེ་མེ་ཏོག་ཐམས་ཅད་འཇམ་དཔལ་ལ་བཞག་སྐད། དེ་ལྟར་ཇོ་བོས་ཁ་ཆེ་ནས་འདུས་པ་རྣམ་གཉིས་ཀྱི་ཆོས་མང་པོ་བསྒྱུར་ཏེ་གསང་སྔགས་ཀྱི་ལུགས་གསལ་བར་མཛད་དེ། ཞི་བ་འོད་ཀྱི་ཞལ་ནས། ཤྲངྔྷཱ་ཀ་ར་ཞེས་བྱ་སྤྱན་དྲངས་ཏེ།  ། སྒྲོན་གསལ་སྤྱོད་པ་བསྡུས་པའི་སྒྲོན་མ་སོགས༑ ༑བསྒྱུར་ཞིང་བཤད་ནས་སྔགས་ལོག་གཞུང་བསལ་ཞིང་། ། སྔོན་གྱི་མཁས་པ་ཆེན་པོའི་ལུགས་ལ་བཙུད། ། དེ་བཞིན་སྦྱྀན་སྲེག་དཀྱིལ་འཁོར་ཆོ་ག་དང་༑ ༑སྒོམ་སྒྲུབ་ལ་སོགས་བྱེ་བྲག་སྣ་ཚོགས་པའི། ། སྐྱོན་མེད་གཞུང་ལུགས་རྣམས་ལ་འགྲོ་ཀུན་སྦྱར། ། སྐལ་ལྡན་རྣམས་ལ་དབང་སོགས་རིམ་གྱིས་སྩལ།  ། དེང་སང་བར་དུ་སྔགས་ཀྱི་གཞུང་དར་བ། ། ལོ་ཙཱ་སྐྱེས་མཆོག་དེ་ཡི་དྲིན་ཡིན་གྲང་༑ ༑ཞེས་སོ། ། དཀྱིལ་ཆོག་འདི་ཁ་ཆེའི་དཔེ་ལས་བསྒྱུར་བའི་ལོ་རྒྱུས་སོ།  ། དུས་ཕྱིས་དགེ་སློང་རིན་ཆེན་རྒྱལ་མཚན་ཞེས་བྱ་བས་བལ་ཡུལ་རཱ་ཛཱ་བི་ཧ་རའི་ལྷ་ཁང་ནས་སྟོད་འགྲཻེལ།  རྡོར་འབྱུང་། ཁམས་གསུམ་རྣམ་རྒྱལ། གཙུག་དགུ་ཐམས་ཅད་ཀྱི་རྒྱ་དཔེ་རྙེད་ནས། ཇོ་བོ་ལ་གསང་བ་འདུས་པ་ཞུ་བའི་ཞུ་རྟེན་དུ་ཕུལ་སྐད། ཇོ་བོ་ཤིན་ཏུ་དགྱེས་ནས། སྟོད་འགྲེལ་ལ་དང་པོ་རང་འགྱུར་ཡང་མཛད་དེ། དེའི་དཔེ་མ་འཕེལ། ཕྱིས་པཎྜི་ཏ་བུངྔྷ་ཤྲཱི་ཤཱནྟི་ཞེས་བྱ་བ་བྱོན་ཏེ། ཆོས་དེ་རྣམས་ཀྱང་བསྒྱུར། རྡོ་རྗེ་འབྱུང་བ་སྔར་གྱི་དང་བསྟུན་ཏེ་དཔེ་བག་མི་འདྲ་བར་འདུག་ནས་སོ་སོར་བསྒྱུར། ད་ལྟ་བོད་ན་བལ་པོ་དང་། ཁ་ཆེའི་དཔེ་ཀ་གཉིས་འགྲེལ་པ་གཅིག་དང་གསུམ་ཡོད། དེ་ལ་ཁྱད་པར་ནི། ཁ་ཆེའི་དཔེ་ལ་མཆོད་པ་ཉི་ཤུའི་སྐབས་ན་ལས་ཀྱི་རིགས་སུ་ཞུགས་པ་ཐམས་ཅད་དང་། ཞེས་བྱ་བའི་འོག་ནས་སྙིང་པོ་དང་བྱ་བ་ཡོད། བལ་པོའི་ལ་མེད། ཁ་ཆེའི་ལ། གཞི་ལུས་བསྐྱེད་པའི་སྐབས་ནས་བཛྲ་དྷཱ་ཏུ་ཞེས་ཟློས་ཤིང་ཕྱག་རྒྱའི་གཟུགས་དེ། སེམས་དཔའི་བྱིན་གྱིས་བརླབ་པའི་སྦྱོར་བས་རྡོ་རྗེ་སེམས་དཔར་བསྒོམས་ལ་བྱ་བ་མེད། བལ་པོའི་ལ་ཡོད། སེམས་དཔའ་ལུས་ལ་བསྒྲུབ་པའི་སྐབས་ན། རང་གི་གནས་ན་གནས་པའི་ཟླ་བའི་དཀྱིལ་འཁོར་གྱི་སྟེང་དུ་ཞེས་བྱ་བ་ཁ་ཆེ་ལ་མེད། བལ་པོའི་ལ་ཡོད། རྣལ་འབྱོར་ཆེན་པོའི་དེ་བཞིན་གཤེགས་པ་ལ་དམ་རྒྱས་འདེབས་པའི་སྐབས་སུ། ཨོཾ་བཛྲ་ས་ཏྭ་ཧཱུྃ་མི་བསྐྱོད་པའི་སྔགས་དང་། ཞེས་བྱ་བ་ལ་སོགས་པ། ཨོཾ་དང་པོ། ཧཱུྃ་ཐ་མར་བྱས་པ། སྔགས་སུ་ཁ་ཆེའི་ལ་ཡོད། བལ་པོའི་ལ་ཨོཾ་བཛྲ་ས་ཏྭ་ཧཱུྃ། ཞེས་བྱ་བ་མི་བསྐྱོད་པའི་སྙིང་པོ་དང་། ཞེས་བྱ་བ་ལ་སོགས་པ། ཏྲཱཾ་ཧྲཱིཿཨས་མཐར་བརྟེན་པ་སྙིང་པོར་ཡོད། དང་པོ་སྦྱོར་བའི་སྔོན་འགྲོ་རིགས་ལྔའི་དམ་ཚིག་དྲན་པའི་སྐབས་ན། སྔགས་ཀྱི་ཚུལ་ཐམས་ཅད་སྟོན་པ་ཞེས་བྱ་བ་ཁ་ཆེའི་ལ་མེད། བལ་པོའི་ལ་ཡོད། སྦྱོར་རྗེས་བྱིན་གྱིས་བརླབ་པའི་སྐབས་ན་དེ་བཞིན་གཤེགས་པ་ཐམས་ཅད་ཀྱི་དབང་བསྐུར་བའི་ཏིང་ངེ་འཛིན་རྟོག་པ་རིན་པོ་ཆེའི་དབང་བསྐུར་བ་ཐོབ་ཅེས་བྱ་བ་ཁ་ཆེའི་ལ་མེད། བལ་པོའི་ལ་ཡོད། ས་ཆོག་ཕུར་བུས་བསྲུང་བའི་སྐབས་ན་དཔེ་མི་འདྲ་བ་གཉིས་ཡོད་དེ་འདི་ཡིན་མི་གསུང་། ཚོན་བྱིན་གྱིས་བརླབ་པའི་སྐབས་ན་དམ་ཚིག་གི་ཕྱག་རྒྱ་དང་། གཡོན་པའི་རྡོ་རྗེ་ཁུ་ཚུར་གྱིས་མཐར་སྦ་བ་བྱ་བ་ཁ་ཆེའི་ལ་མེད། བལ་པོའི་ལ་ཡོད། བྲྀ་བའི་སྐབས་ན་རིམ་པ་འདིས་ཅི་བདེར་དགྱེའོ། ཁྲུ་དྲུག་གིས་ཚོན་གྱིས་རི་མོའང་ཆུང་ཚད་ཡིན་ཏེ་ཕན་ཆོད་ནི། ཁྲུ་(ཞ+གང་)བསྐྱེད་པར་བྱའོ་ཞེས་པ་ཁ་ཆེའི་ལ་མེད། བལ་པོའི་ལ་ཡོད། ལྷ་དགོད་པའི་སྐབས་ན་རྡོ་རྗེ་སེམས་མ་སྐུ